**ИНФОРМАЦИЯ ЗА УСЛОВИЯТА И РЕДА ЗА ПОДАВАНЕ НА СИГНАЛИ В ОКРЪЖНА ПРОКУРАТУРА ПЛОВДИВ по Закона за защита на лицата, подаващи сигнали или публично оповестяващи информация за нарушения (ЗЗЛПСПОИН)**

1. ***Лица, на които се предоставя защитата по ЗЗЛПСПОИН***

Имате възможност да подадете сигнал за нарушение чрез канала за вътрешно подаване на сигнали в Окръжна прокуратура гр.Пловдив, ако сте сигнализиращо лице по смисъла на чл. 5, ал. 2 от ЗЗЛПСПОИН, а **именно физическо лице, което подава сигнал за нарушение, станало му известно в качеството му на**:

* Работник, служител или друго лице, което полага наемен труд в ОП Пловдив, независимо от характера на работата, от начина на заплащането и от източника на финансирането;
* Лице, което полага труд без трудово правоотношение в ОП Пловдив;
* Доброволец или стажант в ОП Пловдив;
* Лице, което работи за физическо или юридическо лице, негови подизпълнители или доставчици на ОП Пловдив;
* Кандидат за работа в ОП Пловдив, участвал в конкурс или друга форма на подбор за постъпване на работа и получил в това качество информация за нарушение;
* Работник или служител на ОП Пловдив, когато информацията е получена в рамките на трудово или служебно правоотношение, което е прекратено към момента на подаване на сигнала или на публичното оповестяване;
* Всяко друго сигнализиращо лице, което подава сигнал за нарушение, станало му известно в работен контекст. По смисъла на ЗЗЛПСПОИН „работен контекст“ са настоящи или минали работни дейности в ОП Пловдив, чрез които, независимо то тяхното естество, лицата получават информация за нарушения и в рамките на които тези лица могат да бъдат подложени на репресивни ответни действия, ако подадат такава информация.

Защита по закона се предоставя и на лицата, които подпомагат сигнализиращото лице в процеса на подаване на сигнала, лицата, които са свързани със сигнализиращото лице и могат да бъдат подложени на репресивни ответни действия поради сигнализирането, както и юридически лица, в които сигнализиращото лице притежава дялово участие, за които работи или с които е свързано по друг начин в работен контекст.

*Важно*: Ако не сте сред посочените лица, също имате възможност да подадете сигнал за нарушение, който ще бъде разгледан по правилата на Административнопроцесуалния кодекс.

1. ***Предметни области на сигналите за нарушения по ЗЗЛПСПОИН***

Сигналите за нарушения, подавани по реда на ЗЗЛПСПОИН, трябва да са свързани с една или повече от следните области, свързани с дейността на ОП Пловдив и нейната администрация:

* Обществени поръчки;
* Безопасност на транспорта;
* Опазване на околната среда;
* Безопасност на храните;
* Защита на неприкосновеността на личния живот и личните данни;
* Сигурност на мрежите и информационните системи;
* Нарушения, които засягат финансовите интереси на Европейския съюз;
* Заплащане на дължими публични държавни и общински вземания;
* Трудово законодателство.

Списък с актовете на Европейския съюз, които се отнасят до сигналите за нарушения по ЗЗЛПСПОИН, се съдържа в приложение към ЗЗЛПСПОИН. Ако считате, че в дейността на ОП Пловдив са допуснати нарушения на някой от тези актове и сте в кръга на сигнализиращите лица по закона, имате право да подадете сигнал чрез канала за вътрешно подаване.

1. ***Как да подадете сигнал чрез канала за вътрешно подаване в Окръжна прокуратура гр.Пловдив (ред за подаване на сигнали за нарушения)***

В ОП Пловдив е осигурено подаването на сигнали по ЗЗЛПСПОИН писмено, включително чрез електронна поща, или устно.

***За подаване на писмен сигнал*** може да използвате образеца на Формуляр за регистриране на сигнал за подаване на информация за нарушения съгласно ЗЗЛПСПОИН, като попълните само Част I – V включително, положите подпис и депозирате или изпратите по пощата попълнения формуляр на адрес: гр.Пловдив, пл.“Съединение“ № 3, Окръжна прокуратура Пловдив, Канал за вътрешно подаване на сигнали. В срок от 7 дни след получаването на сигнала служител, отговарящ за разглеждането му, ще потвърди получаването и ще Ви предостави информация за регистриране на сигнала и неговия уникален идентификационен номер и дата. Всяка следваща информация или комуникация във връзка със сигнала се прилага към този уникален идентификационен номер.

***За подаване на сигнал чрез електронна поща*** може да използвате образеца на Формуляр за регистриране на сигнал за подаване на информация за нарушения съгласно ЗЗЛПСПОИН, като попълните само Част I – V включително, подпишете с електронен подпис и изпратите на електронен адрес: signal@op.plv.prb.bg. В срок от 7 дни след получаването на сигнала служител, отговарящ за разглеждането му, ще потвърди получаването и ще Ви предостави информация за регистриране на сигнала и неговия уникален идентификационен номер и дата. Всяка следваща информация или комуникация във връзка със сигнала се прилага към този уникален идентификационен номер.

***Устно подаване на сигнал*** става чрез телефонно обаждане на телефон: 032/600-333, както и по искане на сигнализиращото лице – чрез лична среща в уговорен между страните ден и час на място в ОП Пловдив на адрес: гр.Пловдив, пл.“Съединение“ № 3.

**Моля имайте предвид, че:**

* По регистрирани анонимни сигнали или сигнали, отнасящи се до нарушения, извършени преди повече от две години, не се образува производство.
* Не се разглеждат регистрирани сигнали, които не попадат в обхвата на ЗЗЛПСПОИН и съдържанието на които не дава основания да се приемат за правдоподобни.
* Регистрирани сигнали, съдържащи очевидно неверни или заблуждаващи твърдения за факти, се връщат с указание към сигнализиращото лице за коригиране на твърденията и за отговорността, която носи за набедяване по чл. 286 от Наказателния кодекс.